次韻仲平種金橘
作者：周紫芝
朝代：宋

paragraphs: 黄落江南盡蒲柳，金橘可曾眼中有。
頻年慣見小阿奴，萬里來從洞庭口。
吳中夏果争團欒，楊梅五月紅欲然。
后皇佳樹最晚出，蒼柯密葉垂青圓。
萬物因人作輕重，玉食供王當有用。
瑣才誰綠荔枝奴，結綬彈冠必王貢。
驛使飛來無此實，吾皇盛德如帝乙。
正林桃李知幾何，草木簿中無品秩。
山中移栽初種時，妙手封植公所施。
他時餉我三百顆，更乞書尾蘇州詞。